
	Ügyiratszám: 

	Tárgy: Kötvény konverzió egyoldalú kezdeményezésével kapcsolatos javaslat


K&H Bank Zrt. 

Molnár Zoltán Főosztályvezető Úr részére

Tisztelt Főosztályvezető Úr!

Hivatkozva a 2011.08.10-én Önök által faxon megküldött „Tájékoztató dematerizált kötvény okiratban foglalt jogokról és kötelezettségekről” tárgyú levelükben foglaltakra, valamint a 2011.08.16-án folytatott megbeszélésünkre, az alábbiakról tájékoztatom Önt.

Önkormányzatunk Pénzügyi- Településfejlesztési és Ügyrendi Bizottsága, valamint Képviselő-Testülete egyaránt úgy látja, hogy mind a kötvénytulajdonos faxon megküldött javaslata, mind a szóban előadott szerződésmódosító javaslata olyan irreális terhet róna önkormányzatunkra, amely komolyan veszélyeztetné önkormányzatunk hosszú távú működését és fizetőképességét.

Közismert, hogy az önkormányzatok finanszírozása az elmúlt években igen sok kívánnivalót hagyott maga után. Sok önkormányzat volt kénytelen az elmúlt 3-4 évben kötvénykibocsájtással forráshoz jutni, hogy fejlesztési elképzeléseit megvalósítsa, vagy egyáltalán a működési költségeket kifizesse. Az önkormányzati rendszer tehát erősen alulfinanszírozott, ráadásul átalakítás előtt áll. 

Ahhoz, hogy a kötvénykibocsájtással bevont forrást vissza tudjuk fizetni, eddig is mindent megtettünk és ezután is erre törekszünk! Ugyanakkor nem tartjuk elfogadhatónak sem a 250 bázispontos kamatemelési ajánlatot, sem a 2011. augusztus 16-i személyes megbeszélésünkön elhangzott feltételeket. Ugyanis ezekkel a módosításokkal több milliós nagyságrendű teher hárulna évente önkormányzatunkra, melynek forrását nem tudjuk előteremteni.

A svájci frank árfolyamának erőteljes emelkedése (és a forintban visszafizetendő adósság növekedése) épp elég fejtörést és nehézséget okoz önkormányzatunknak, nem tudjuk vállalni a terhek ilyen mértékű emelését a kötvénytulajdonos részéről!

Önkormányzatunk az alábbi szerződésmódosítási ajánlatot teszi:

Önkormányzatunk vállalja, hogy azokban a kamatperiódusokban, amelyekben a svájci frank árfolyama bármely napon eléri, vagy meghaladja a 270 HUF/CHF értéket, a szerződésben rögzített 160 bázispontos kamatfelár mellett további 150 bázispontos kamatfelárat fizet a kötvénytulajdonos részére. Vállaljuk továbbá, hogy azokban a kamatperiódusokban, amelyekben a svájci frank árfolyama bármely napon eléri, vagy meghaladja a 250 HUF/CHF értéket, de nem éri el a 270 HUF/CHF értéket, a szerződésben rögzített 160 bázispontos kamatfelár mellett további 50 bázispontos kamatfelárat fizet a kötvénytulajdonos részére.

Fentieket a kötvény teljes futamidejére vonatkozóan vállaljuk, és elvárjuk a szerződésben a kötvénytulajdonos részére biztosított egyoldalú konverzió lehetőségének törlését!

Sülysáp, 2011. augusztus 19.

Üdvözlettel, 
Horinka László

polgármester

